b'\n_START_ARTICLE_\nRudyard Kipling\n_START_SECTION_\nInfantesa\n_START_PARAGRAPH_\nRudyard Kipling va n\xc3\xa0ixer el 30 de desembre de 1865 a Bombai, \xc3\x8dndia Brit\xc3\xa0nica, d\'Alice Kipling (nascuda MacDonald) i John Lockwood Kipling. Alice Kipling (una de les quatre c\xc3\xa8lebres germanes MacDonald) era una dona viva\xc3\xa7 a prop\xc3\xb2sit de la qual un futur Virrei de l\'\xc3\x8dndia va dir: "L\'avorriment i Mrs. Kipling no poden existir en la mateixa habitaci\xc3\xb3.". Lockwood Kipling, un escultor i ceramista, era el director i alhora professor d\'escultura arquitect\xc3\xb2nica en la recentment fundada Jejeebhoy School of Art and Industry de Bombai. La parella, que s\'havia traslladat a \xc3\x8dndia a principis de l\'any, havia iniciat les seues relacions dos anys abans a Rudyard Lake, en la rural Staffordshire, (Anglaterra), i s\'havien quedat tan encisats per la bellesa del lloc que van decidir posar-li el seu nom al primog\xc3\xa8nit. El lloc de naixen\xc3\xa7a de Kipling encara es mant\xc3\xa9 al campus del Sir J.J. Institute of Applied Art a Mumbai i actualment se\'l coneix com la resid\xc3\xa8ncia del deg\xc3\xa0._NEWLINE_Sobre Bombai, Kipling va escriure: _NEWLINE_ _NEWLINE_Segons Bernice M. Murphy:_NEWLINE__NEWLINE_"Els pares de Kipling es consideraven a si mateixos Anglo-Indis (un terme usat en el Segle XIX pels ciutadans brit\xc3\xa0nics residents a \xc3\x8dndia) i el seu fill tamb\xc3\xa9 s\'hi identificava, tot i que de fet aquest va passar la major part de la seua vida en altres llocs. Els complexos temes de la identitat i la lleialtat nacional van esdevenir preeminents en la seua obra." El mateix Kipling escrivia sobre aquests conflictes als setanta anys:_NEWLINE_ En les caloroses vesprades, abans de fer la migdiada, ella (la mainadera portuguesa) o Meeta (el criat hind\xc3\xba) ens contaven hist\xc3\xb2ries o ens cantaven can\xc3\xa7ons \xc3\xadndies inoblidables, i despr\xc3\xa9s, una vegada vestits, ens enviaven a la sala amb l\'ordre de "parlar angl\xc3\xa8s a la mare i al pare". I aix\xc3\xad parl\xc3\xa0vem "angl\xc3\xa8s", traduint amb vacil\xc2\xb7laci\xc3\xb3 des de la llengua vernacla en qu\xc3\xa8 pens\xc3\xa0vem i somni\xc3\xa0vem._NEWLINE__NEWLINE_Els dies d\'"intensa llum i foscor" de Kipling a Bombai van acabar en complir 6 anys. Com era costum a l\'\xc3\x8dndia Brit\xc3\xa0nica, ell i la seua germana de 3 anys, Alice ("Trix"), van ser enviats a Anglaterra\xe2\x80\x94en el seu cas a Southsea (Portsmouth), i van ser posats sota la tutela d\'un matrimoni que es dedicava a tenir cura d\'infants fills de brit\xc3\xa0nics destinats a \xc3\x8dndia. Els dos infants van viure amb aquest matrimoni, el capit\xc3\xa0 i la senyora Holloway, a la seua llar, Lorne Lodge, durant els seg\xc3\xbcents 6 anys. En la seua autobiografia, escrita al voltant de 60 anys despr\xc3\xa9s, Kipling recorda aquest temps amb horror, preguntant-se amb ironia si la combinaci\xc3\xb3 de crueltat i menyspreu que va patir de les mans de Mrs. Holloway no va ser un dels factors que va accelerar l\'inici de la seua carrera liter\xc3\xa0ria:_NEWLINE_Si interrogues un nen sobre els fets de cada dia (especialment a l\'hora d\'anar a dormir) segurament es contradir\xc3\xa0 a si mateix f\xc3\xa0cilment. Si cada contradicci\xc3\xb3 \xc3\xa9s presa com una mentida i castigada amb un retall del desdejuni, la vida no pot ser f\xc3\xa0cil. He patit certes dosis de tirania, per\xc3\xb2 all\xc3\xb2 era una tortura calculada, religiosa, gaireb\xc3\xa9 cient\xc3\xadfica. Amb tot, aquella situaci\xc3\xb3 em va fer parar atenci\xc3\xb3 a les mentides que em veia for\xc3\xa7at a dir: i en aix\xc3\xb2, crec, rau la base de la creaci\xc3\xb3 liter\xc3\xa0ria._NEWLINE__NEWLINE_La germana de Kipling, Trix, ho va passar millor a Lorne Lodge perqu\xc3\xa8 aparentment Mrs. Holloway esperava que es casaria amb el fill del matrimoni. Els dos infants, aix\xc3\xb2 no obstant, tenien parents a Anglaterra que podien visitar. A Nadal, passaven un mes amb la seua tia materna Georgiana ("Georgy"), i el seu esp\xc3\xb2s, l\'artista Edward Burne-Jones, a sa casa, "The Grange" a Fulham, London, la qual va ser qualificada per Kipling com "un parad\xc3\xads que vertaderament crec que em va salvar." En la primavera de 1877, Alice Kipling va tornar de l\'\xc3\x8dndia i va endur-se els infants de Lorne Lodge. _NEWLINE_ M\xc3\xa9s endavant, sovint la benvolguda tia em preguntava perqu\xc3\xa8 mai no vaig dir com em tractaven. Els infants diuen menys que els animals, perqu\xc3\xa8 accepten el que els succeeix com all\xc3\xb2 que ha estat eternament establert. A m\xc3\xa9s, els infants maltractats s\xc3\xb3n conscients del que els pot passar si traeixen els secrets de la casa-pres\xc3\xb3 fins i tot abans que aquests se\'ls facen evidents._NEWLINE__NEWLINE_Al gener de 1878 Kipling va ser adm\xc3\xa8s al United Services College, a Westward Ho!, Devon, una escola fundada uns pocs anys abans amb l\'objectiu de preparar nois per a l\'ex\xc3\xa8rcit. L\'escola va resultar-li inh\xc3\xb2spita en un principi, per\xc3\xb2 despr\xc3\xa9s va reeixir en trobar bons amics, i li va proporcionar material per als seus relats de tema escolar, Stalky & Co., publicats molts anys despr\xc3\xa9s. Durant aquest temps, Kipling va con\xc3\xa8ixer i es va enamorar de Florence Garrard, una companya de Trix a Southsea (on Trix havia tornat). Florence va ser el model per al personatge de Maisie en la primera novel\xc2\xb7la de Kipling, The Light that Failed (1891). Cap al final de la seua estada a l\'escola, va decidir que mancava de la capacitat acad\xc3\xa8mica per a ingressar a Oxford amb una beca, i at\xc3\xa8s que els seus pares no gaudien dels recursos necessaris per a finan\xc3\xa7ar-li els estudis, Lockwood Kipling va obtenir un treball per al seu fill a Lahore (avui dia Pakistan), on Lockwood era llavors director del Mayo College of Art i conservador del Lahore Museum. Kipling va esdevenir editor assistent d\'un petit peri\xc3\xb2dic local, el Civil & Military Gazette de Lahore. Va embarcar-se cap a l\'\xc3\x8dndia el 2 de setembre de 1882, i va arribar a Bombai el 20 d\'octubre de 1882. _NEWLINE_ D\'aquesta manera, als setze anys i nou mesos, per\xc3\xb2 semblant quatre o cinc anys major, i adornat amb una consp\xc3\xadcua barba que la mare escandalitzada va suprimir en l\'hora seg\xc3\xbcent d\'haver-la vista, em vaig trobar al Bombai on havia nascut, bellugant-me entre els paisatges i els aromes que em feren pronunciar paraules vernacles, el significat de les quals havia oblidat. Altres nois nascuts a l\'\xc3\x8dndia m\'han contat que els va succeir el mateix. _NEWLINE_Des d\'ac\xc3\xad quedaven encara tres o quatre dies de tren fins a Lahore, on vivia la meua fam\xc3\xadlia. Els meus anys anglesos quedaven lluny, per\xc3\xb2 no per sempre, perqu\xc3\xa8 haurien de retornar amb for\xc3\xa7a.\n_START_SECTION_\nPrimers viatges\n_START_PARAGRAPH_\nLa Civil and Military Gazette de Lahore, en qu\xc3\xa8 va treballar Kipling i a la que va qualificar de "la meua primera amant i el m\xc3\xa9s vertader amor," apareixia sis dies a la setmana al llarg de tot l\'any a excepci\xc3\xb3 de dos dies de festa, a Nadal i a Pasqua. Kipling va treballar intensament per a l\'editor, Stephen Wheeler, per\xc3\xb2 la seua necessitat d\'escriure era insuportable. L\'any 1886, va publicar la seua primera col\xc2\xb7lecci\xc3\xb3 de versos, Departmental Ditties. En aquest any tamb\xc3\xa9 va haver un canvi d\'editors del peri\xc3\xb2dic, portant uns aires de major llibertat, i Kipling va ser encoratjat a contribuir-hi amb relats curts._NEWLINE__NEWLINE_Mentrestant, a l\'estiu de 1883, Kipling havia visitat per primera vegada Simla (avui dia Shimla), coneguda estaci\xc3\xb3 de muntanya i capital estiuenca de l\'\xc3\x8dndia Brit\xc3\xa0nica. Aleshores era una pr\xc3\xa0ctica establerta que el virrei de l\'\xc3\x8dndia i el seu govern s\'hi traslladaven durant els sis de m\xc3\xa9s calor i per tant la ciutat esdevenia el "centre del poder i tamb\xc3\xa9 del plaer." La fam\xc3\xadlia de Kipling eren visitants habituals de Simla, i a Lockwood Kipling li va ser encarregada una pintura al fresc per a decorar l\'esgl\xc3\xa9sia. Kipling va retornar a Simla durant les seues vacances des de l\'any 1885 al 1888, i la ciutat figura de manera destacada en moltes de les narracions que va escriure per a la Gazette. _NEWLINE_ El meu mes de vacances a Simla, o a qualsevol estaci\xc3\xb3 de muntanya on s\'establia la meua gent, era pura alegria \xe2\x80\x94 i cada hora valia com l\'or. Tot comen\xc3\xa7ava amb calor i malestar, per tren o carretera. Acabava en el fresc capvespre, amb una bona llar cremant en la cambra, i l\'endem\xc3\xa0 \xe2\x80\x94 i trenta dies m\xc3\xa9s!\xe2\x80\x94 la matinera tassa de te que em duia la mare, i les llargues converses amb tots plegats de nou. Fins i tot hi havia temps per a treballar, i tot plegat, diversi\xc3\xb3 i treball m\'enva\xc3\xafa el cap, que habitualment estava reblit. _NEWLINE_De nou a Lahore, al voltant de trenta-nou narracions van apar\xc3\xa8ixer a la Gazette entre novembre de 1886 i juny de 1887. La major part d\'aquestes narracions van ser incloses a Plain Tales from the Hills, la primera col\xc2\xb7lecci\xc3\xb3 de prosa de Kipling, que va ser publicat a Calcuta el gener de 1888, un mes despr\xc3\xa9s del seu 22\xc3\xa9 aniversari. Per\xc3\xb2 el temps de Kipling a Lahore arribava al seu fi. El novembre de 1887, va ser transferit al "germ\xc3\xa0 gran" del diari, The Pioneer, d\'Allahabad a les Prov\xc3\xadncies Unides. Tanmateix, el seu ritme d\'escriptura va continuar sent fren\xc3\xa8tic, i durant l\'any seg\xc3\xbcent va publicar sis col\xc2\xb7leccions de narracions breus: Soldiers Three, The Story of the Gadsbys, In Black and White, Under the Deodars, The Phantom Rickshaw, i Wee Willie Winkie, que hi contenen m\xc3\xa9s de 41 relats, alguns bastant extensos. A m\xc3\xa9s, com a corresponsal especial de The Pioneer a la regi\xc3\xb3 occidental de Rajputana, va escriure molts reportatges que despr\xc3\xa9s van ser editats sota el t\xc3\xadtol de Letters of Marque i publicats al volum From Sea to Sea and Other Sketches, Letters of Travel. _NEWLINE_A principis del 1889, The Pioneer va rellevar Kipling del seu c\xc3\xa0rrec com a conseq\xc3\xbc\xc3\xa8ncia d\'una disputa. Per\xc3\xb2 Kipling havia estat reflexionant cada vegada m\xc3\xa9s sobre el seu futur. Va vendre el drets dels sis volums de relats per 200 lliures i una petita regalia, i els Plain Tales per 50 lliures; a m\xc3\xa9s va rebre una indemnitzaci\xc3\xb3 de The Pioneer equivalent a sis mesos de salari. Va decidir usar aquests diners per fer un viatge a Londres, el centre del m\xc3\xb3n literari de l\'imperi Brit\xc3\xa0nic. _NEWLINE_El 9 de mar\xc3\xa7 de 1889, Kipling va deixar l\'\xc3\x8dndia, viatjant primer a San Francisco via Yangon, Singapur, Hong Kong i Jap\xc3\xb3. Despr\xc3\xa9s va viatjar al llarg dels Estats Units escrivint articles per a The Pioneer que tamb\xc3\xa9 van ser inclosos a From Sea to Sea and Other Sketches, Letters of Travel. Comen\xc3\xa7ant per San Francisco, Kipling va viatjar cap al nord, a Portland, Oregon; Seattle, Washington; i a Canad\xc3\xa0, a Vict\xc3\xb2ria i Vancouver, Col\xc3\xbambia Brit\xc3\xa0nica. Entrant de nou als Estats Units va viatjar al Parc Nacional de Yellowstone; Salt Lake City; i, cap a l\'est, a Omaha, Nebraska i Chicago, Illinois; despr\xc3\xa9s a un tranquil poble indi al Riu Monongahela; i finalment a Elmira, Nova York, on va con\xc3\xa8ixer Mark Twain, sentint-se meravellat per la seua pres\xc3\xa8ncia. Despr\xc3\xa9s va creuar l\'Atl\xc3\xa0ntic, arribant a Liverpool l\'octubre de 1889. Poc despr\xc3\xa9s va fer el seu debut en el m\xc3\xb3n literari londinenc amb una excel\xc2\xb7lent acollida.\n_START_SECTION_\nCarrera com a escriptor\n_START_PARAGRAPH_\nA Londres, Kipling va aconseguir que diverses revistes li acceptaren relats. Tamb\xc3\xa9 va trobar una casa on va residir els dos anys seg\xc3\xbcents: _NEWLINE_ Mentrestant, havia trobat un habitatge a Villiers Street, Strand, que fa quaranta-sis anys era primitiu i apassionat en els seus h\xc3\xa0bits i poblaci\xc3\xb3. L\'habitatge era menut, no massa polit ni resguardat, per\xc3\xb2 des del meu escriptori podia veure a trav\xc3\xa9s de la finestra els llums de l\'entrada del Gatti\xe2\x80\x99s Music-Hall, a l\'altre costat del carrer, gaireb\xc3\xa9 fins a l\'escenari. Per una banda, els trens de The Charing Cross interrompien les meues nits amb el seu soroll, i per altra m\'arribava el rebombori de l\'Strand, mentre que davant la meu finestra l\'Old Father Thames sota la Shot tower remugava amunt i avall amb el seu tr\xc3\xa0nsit. _NEWLINE_En el dos anys seg\xc3\xbcents, i per ordre, va publicar una novel\xc2\xb7la, The Light That Failed; va patir una crisi nerviosa; i va trobar un escriptor i agent literari americ\xc3\xa0, Wolcott Balestier, amb qui va col\xc2\xb7laborar en una novel\xc2\xb7la, The Naulahka, (un t\xc3\xadtol que estranyament va transcriure incorrectament; veure m\xc3\xa9s avant). L\'any 1891, per consell dels seus metges, Kipling es va embarcar en un altre viatge visitant Sud-\xc3\xa0frica, Austr\xc3\xa0lia, Nova Zelanda i \xc3\x8dndia. Tanmateix, va interrompre breument els seus plans per a passar el Nadal amb la seua fam\xc3\xadlia a \xc3\x8dndia quan va assabentar-se que Wolcott Balestier havia mort sobtadament de febre tifoide, i immediatament va decidir tornar a Londres. Per\xc3\xb2 abans, s\'havia servit d\'un telegrama per a proposar matrimoni (i ser acceptat) a la germana de Wolcott, Caroline (Carrie) Balestier, a qui havia conegut un any abans, i amb qui aparentment havia mantingut una relaci\xc3\xb3 amorosa intermitent. Tamb\xc3\xa9, al final de l\'any 1891, la seua col\xc2\xb7lecci\xc3\xb3 de relats curts sobre l\'\xc3\x8dndia Brit\xc3\xa0nica, Life\'s Handicap, va ser publicada a Londres._NEWLINE_El 18 de gener de 1892, Carrie Balestier (de 29 anys) i Rudyard Kipling (de 26) van contraure matrimoni a Londres, en el "punt \xc3\xa0lgid d\'una epid\xc3\xa8mia de grip, quan els empresaris de pompes f\xc3\xbanebres ja usaven tots els cavalls negres, i el morts s\'havien d\'acontentar amb els marrons." La boda va tenir lloc a All Souls Church, Langham Place i el mateix Henry James hi va portar la n\xc3\xbavia. _NEWLINE__NEWLINE_Els noven\xc3\xa7ans van partir de lluna de mel, fent escala en primer lloc als Estats Units (incloent-hi una visita a la casa de la fam\xc3\xadlia Balestier prop de Brattleboro, Vermont) i despr\xc3\xa9s al Jap\xc3\xb3. Tanmateix, quan la jove parella va arribar a Yokohama, van descobrir que el seu banc, el New Oriental Banking Corporation, havia fet fallida. Van interrompre el seu viatge, van tornar a Vermont \xe2\x80\x94 llavors Carrie estava embarassada del seu primer fill \xe2\x80\x94 i van llogar una petita cabana en una granja prop de Brattleboro per deu d\xc3\xb2lars al mes. _NEWLINE_ La vam moblar amb la senzillesa que aconsellava el fet d\'estar llogats. Vam comprar, de segona o tercera m\xc3\xa0, una estufa d\'aire calent que van instal\xc2\xb7lar al soterrani. Vam fer uns generosos forats a terra per a les canonades de vuit polzades (el fet que no ens crem\xc3\xa0rem als nostres llits durant l\'hivern encara no l\'he pogut entendre) i ens van quedar extraordin\xc3\xa0riament autosatisfets._NEWLINE__NEWLINE_Va ser en aquesta cabana, Bliss Cottage, on va n\xc3\xa0ixer el seu primer fill, Josephine, "sota tres peus de neu en la nit del 29 de desembre de 1892. At\xc3\xa8s que l\'aniversari de sa mare era el 31 de desembre, i el meu el 30 del mateix mes la vam felicitar pel seu sentit del protocol ..." Tamb\xc3\xa9 va ser en aquesta cabana on Kipling va fer els primers esbossos d\'"El llibre de la selva":_NEWLINE_El meu estudi a Bliss Cottage tenia entre set i vuit peus, i des del desembre a l\'abril el nivell de la neu arribava a la finestra. Va succeir que havia escrit un conte sobre la selva \xc3\xadndia, que inclo\xc3\xafa un noi que havia estat criat per llops. En la calma i el suspens de l\'hivern del 92, uns records dels Lleons ma\xc3\xa7ons de les meues revistes infantils i d\'una frase de Nada the Lily de Henry Rider Haggard, es van combinar amb l\'eco d\'aquell conte. Despr\xc3\xa9s de deslliurar la principal idea del meu cap, la ploma va prendre la iniciativa, i la vaig veure comen\xc3\xa7ar a escriure hist\xc3\xb2ries sobre Mowgli i els animals, que m\xc3\xa9s tard van esdevenir El llibre de la selva._NEWLINE_Amb l\'arribada de Josephine, a Bliss Cottage faltava espai, de manera que el matrimoni va decidir adquirir terra \xe2\x80\x94 deu acres a un tossal roc\xc3\xb3s amb vistes sobre el Riu Connecticut \xe2\x80\x94 al germ\xc3\xa0 de Carrie, Beatty Balestier, i construir la seua pr\xc3\xb2pia casa. Kipling va batejar-la amb el nom de "Naulakha" en honor de Wolcott i de la seua col\xc2\xb7laboraci\xc3\xb3, i aquesta vegada el nom va ser transcrit correctament. (Naulakha, que significa literalment "nou lakh (o, nou-centes mil) r\xc3\xbapies," en Hindi, era el nom que s\'aplicava als llegendaris collars usats per les reines en els contes populars del nord de l\'\xc3\x8dndia; Kipling el va traduir com "joia de valor incalculable"). La casa encara es troba a Kipling Road, tres milles al nord de Brattleboro: una casa gran, a\xc3\xafllada, de color verd fosc, amb la teulada i els costats esglaonats, a la que Kipling anomenava el seu "vaixell", i que li va proporcionar "sol i claredat mental."_NEWLINE_La reclusi\xc3\xb3 a Vermont, junt amb la "vida sana i neta" que hi portava, van fer d\'ell un home inventiu i prol\xc3\xadfic. En el curt transcurs de quatre anys, va escriure, a banda de "El llibre de la selva", una col\xc2\xb7lecci\xc3\xb3 de relats curts (The Day\'s Work), una novel\xc2\xb7la (Captains Courageous), i gran quantitat de poesia, incloent-hi els volums Seven Seas, i les Barrack-room Ballads, que cont\xc3\xa9 els seus poemes Mandalay i Gunga Din. Va gaudir especialment amb l\'escriptura de "El llibre de la selva" i "El segon llibre de la selva" \xe2\x80\x94 ambdues peces mestres de l\'escriptura imaginativa \xe2\x80\x94 i responent als molts xiquets que li escrivien sobre els llibres._NEWLINE__NEWLINE_La vida d\'escriptor a Naulakha va ser interrompuda de vegades per visitants, incloent-hi Lockwood Kipling, qui el va visitar nom\xc3\xa9s prendre la jubilaci\xc3\xb3 l\'any 1893, i Arthur Conan Doyle, qui el va portar a clubs de golf, va romandre dos dies, i va donar a Kipling una llarga lli\xc3\xa7\xc3\xb3 d\'aquest esport. Sembla que Kipling es va aficionar al golf, practicant-lo ocasionalment amb el ministre congregacional local, fins i tot jugant amb boles roges quan el terreny estava cobert de neu. Tanmateix, el darrer joc va ser "no exactament un \xc3\xa8xit perqu\xc3\xa8 en no haver-hi l\xc3\xadmits la bola va poder lliscar dues milles avall i fer cap al riu Connecticut." Des de qualsevol punt de vista, a Kipling li agradaven els espais oberts, i una de les coses que l\'encisava de Vermont era la caiguda de les fulles cada tardor:_NEWLINE_Un petit aur\xc3\xb3 donava el senyal, encenent-se en un flam\xc3\xadger roig sang sobre el fons d\'un pi verd fosc. L\'endem\xc3\xa0 hi havia una resposta des dels aiguamolls on creixen els sumacs. Tres dies m\xc3\xa9s tard, els vessants dels tossals, fins on la vista era capa\xc3\xa7 d\'arribar, estaven encesos, i les carreteres pavimentades de carmes\xc3\xad i or. Aleshores bufava un vent humit, que s\'emportava tots els uniformes d\'aquell ex\xc3\xa8rcit meravell\xc3\xb3s, i els roures, que s\'havien mantingut a la rereguarda, mostraven les entumides cuirasses de bronze i romanien fins que queia la darrera fulla, fins que nom\xc3\xa9s s\'hi veien els troncs pelats, i hom podia guaitar en el privat cor del bosc._NEWLINE_Al febrer de 1896 va n\xc3\xa0ixer la segona filla del matrimoni, Elsie. En aquest temps, segons diversos bi\xc3\xb2grafs, la seua relaci\xc3\xb3 de parella no era ni de lluny apassionada ni espont\xc3\xa0nia. Tot i que romanien tots dos fidels, semblava que havien caigut en una farsa. En una carta a un amic que va fer per aquell temps, un Kipling de 29 anys d\xc3\xb3na aquest ombr\xc3\xadvol consell: el matrimoni ensenya principalment "les virtuts m\xc3\xa9s dures de complir \xe2\x80\x94 com la humilitat, la contenci\xc3\xb3, l\'ordre i la prud\xc3\xa8ncia."_NEWLINE_Els Kipling haurien viscut tota la seua vida a Vermont de no ser per dos incidents \xe2\x80\x94 d\'una banda la pol\xc3\xadtica i d\'altra els desacords familiars \xe2\x80\x94 que van precipitar la seua partida. A principis de la d\xc3\xa8cada del 1890, Gran Bretanya i Vene\xc3\xa7uela havien estat mantingut disputes sobre un conflicte de delimitaci\xc3\xb3 fronterera que implicava la Guaiana Brit\xc3\xa0nica. Els Estats Units s\'havien ofert en diverses ocasions com a \xc3\xa0rbitre, per\xc3\xb2 l\'any 1895 el nou secretari d\'Estat americ\xc3\xa0 va intervenir reclamant el "dret" dels Estats Units a arbitrar en els conflictes de sobirania del continent. Aix\xc3\xb2 va escalfar els \xc3\xa0nims dels brit\xc3\xa0nics i semblava que les coses podien desembocar en una gran crisi anglo-americana perqu\xc3\xa8 ja es parlava de guerra a ambd\xc3\xb3s costats. Tot i que finalment la crisi va acabar en un refor\xc3\xa7ament de la cooperaci\xc3\xb3, en aquell temps Kipling es va sentir desconcertat en detectar un creixent sentiment anti-brit\xc3\xa0nic als Estats Units, especialment a la premsa. Va escriure en una carta que se sentia com "una gerra enmig d\'una taula en un sopar d\'amics." Al gener de 1896, va decidir, d\'acord amb el seu bi\xc3\xb2graf oficial, acabar amb la "bona vida sana" de la seua fam\xc3\xadlia als Estats Units i buscar fortuna a altre lloc._NEWLINE_Per\xc3\xb2 el detonant final, segons sembla, va ser una disputa familiar. Durant cert temps, les relacions entre Carrie i el seu germ\xc3\xa0 Beatty Balestier havien anat deteriorant-se per culpa de l\'afecci\xc3\xb3 per la beguda d\'aquest, i per la seua insolv\xc3\xa8ncia. El maig de 1896, un Beatty borratxo va abordar Kipling al carrer i va amena\xc3\xa7ar-lo f\xc3\xadsicament. L\'incident va costar-li a Beatty un arrest, per\xc3\xb2 a conseq\xc3\xbc\xc3\xa8ncia dels comentaris i la publicitat, la privadesa dels Kipling va quedar completament destrossada, i aix\xc3\xb2 els va fer sentir-se miserables i esgotats. El juliol de 1896, una setmana abans que el tribunal dictara sent\xc3\xa8ncia, els Kipling es van afanyar a recollir les seues pertinences i a deixar Naulakha, Vermont, i els Estats Units._NEWLINE_De nou a Anglaterra, el setembre de 1896, els Kipling es van instal\xc2\xb7lar a Torquay, en la costa de Devon, en una casa situada en un tossal que dominava la vista de la mar. Tot i que Kipling no va posar massa cura en la nova casa, el feng shui de la qual defensava, deixant els inquilins sentint-se deprimits i melanc\xc3\xb2lics, ell va reeixir en mantenir-se productiu i socialment actiu. Kipling era ara un home fam\xc3\xb3s, i en els dos o tres anys previs, havia estat fent cada vegada m\xc3\xa9s declaracions pol\xc3\xadtiques en els seus escrits. Tamb\xc3\xa9 havia comen\xc3\xa7at a treballar en dos poemes, Recessional (1897) i The White Man\'s Burden (1899) que van ser pol\xc3\xa8mics des de la seua publicaci\xc3\xb3. Considerats per alguns com himnes a la construcci\xc3\xb3 d\'un imperi il\xc2\xb7lustrat i comprom\xc3\xa8s (que van captar l\'esperit de l\'era Victoriana), altres els van considerar simple propaganda d\'un insolent imperialisme i les seues actituds racials latents; i fins i tot uns tercers van veure-hi ironia i alertes sobre els perills de l\'imperi. Tamb\xc3\xa9 sura en els poemes la sensaci\xc3\xb3 que l\'imperi pot acabar en un no res. _NEWLINE_Un prol\xc3\xadfic escriptor\xe2\x80\x94no va ser f\xc3\xa0cil catalogar la seua obra completa\xe2\x80\x94durant el seu temps a Torquay, tamb\xc3\xa9 va escriure Stalky & Co., una col\xc2\xb7lecci\xc3\xb3 de relats d\'ambient escolar (sorgits de la seua experi\xc3\xa8ncia al United Services College de Westward Ho!) els protagonistes juvenils dels quals mostren uns aires de superioritat i una actitud c\xc3\xadnica envers l\'autoritat i el patriotisme. D\'acord amb la seua fam\xc3\xadlia, Kipling gaudia llegint-los hist\xc3\xb2ries de Stalky & Co., i sovint patia d\'atacs de riure amb els seus propis acudits._NEWLINE_A principis de 1898 Kipling i la seua fam\xc3\xadlia van viatjar a Sud-\xc3\xa0frica durant les vacances d\'hivern, iniciant una tradici\xc3\xb3 que es mantindria (llevat de l\'any seg\xc3\xbcent) fins a l\'any 1908. Amb la seua nova reputaci\xc3\xb3 com a poeta de l\'imperi, Kipling va ser calorosament rebut per alguns dels m\xc3\xa9s poderosos pol\xc3\xadtics de Cape Colony, incloent-hi Cecil Rhodes, Sir Alfred Milner, i Leander Starr Jameson. Per la seua banda, Kipling va conrear la seua amistat i va arribar a admirar en gran manera els tres homes i llur pol\xc3\xadtica. El per\xc3\xadode 1898-1910 va ser crucial en la hist\xc3\xb2ria de Sud-\xc3\xa0frica, incloent-hi la Segona Guerra B\xc3\xb2er (1899-1902), el subseg\xc3\xbcent tractat de pau, i la formaci\xc3\xb3 de la Uni\xc3\xb3 de Sud-\xc3\xa0frica l\'any 1910. De nou a Anglaterra, Kipling va escriure poesia recolzant la causa brit\xc3\xa0nica en la Guerra B\xc3\xb2er, i en la seua seg\xc3\xbcent visita a Sud-\xc3\xa0frica a principis de 1900, va ajudar a llan\xc3\xa7ar un peri\xc3\xb2dic, The Friend, per a les tropes brit\xc3\xa0niques a Bloemfontein, la recentment conquistada capital de l\'Estat Lliure d\'Orange. Tot i que el seu treball al peri\xc3\xb2dic nom\xc3\xa9s va durar dues setmanes, era la primera vegada des del temps de The Pioneer d\'Allahabad, m\xc3\xa9s de deu anys abans, que Kipling treballava a la redacci\xc3\xb3 d\'un diari._NEWLINE_Kipling va comen\xc3\xa7ar a recollir material per altre dels seus cl\xc3\xa0ssics per a infants, Just So Stories for Little Children. Aquesta obra es va publicar l\'any 1902, i altra de les seues obres perdurables, Kim, va veure la llum l\'any anterior._NEWLINE_En una visita als Estats Units l\'any 1899, Kipling i la seua filla major Josephine van patir una pneum\xc3\xb2nia, arran de la qual Josephine va morir._NEWLINE_La producci\xc3\xb3 po\xc3\xa8tica d\'aquest per\xc3\xadode inclou "Gunga Din" (1892) i "The White Man\'s Burden" (1899); en el terreny de l\'assaig es va veure involucrat en el debat sobre la responsabilitat brit\xc3\xa0nica sobre l\'ascensi\xc3\xb3 del poder naval alemany, publicant una s\xc3\xa8rie d\'articles titulats conjuntament A Fleet in Being. _NEWLINE_En la primera d\xc3\xa8cada del Segle XX Kipling va at\xc3\xa8nyer la m\xc3\xa0xima popularitat. L\'any 1907 va ser guardonat amb el Premi Nobel de literatura. La declaraci\xc3\xb3 del premi deia: "en consideraci\xc3\xb3 al poder d\'observaci\xc3\xb3, originalitat d\'imaginaci\xc3\xb3, virilitat d\'idees i destacable talent narratiu que caracteritza les creacions d\'aquest universalment reconegut autor." El premi Nobel havia estat establert l\'any 1901 i Kipling va ser el primer escriptor en llengua anglesa en rebre\'l. A la cerim\xc3\xb2nia de lliurament a Estocolm, el 10 de desembre de 1907, el secretari permanent de l\'Acad\xc3\xa8mia Sueca, C.D. af Wirs\xc3\xa9n, va fer grans elogis tant a Kipling com als tres segles de literatura anglesa:_NEWLINE_L\'Acad\xc3\xa8mia Sueca, lliurant el Premi Nobel de Literatura d\'aquell any a Kipling, desitjava retre tribut i homenatge a la literatura d\'Anglaterra, tan rica en m\xc3\xbaltiples gl\xc3\xb2ries, i als grans genis del regne de la narrativa que aquest pa\xc3\xads havia produ\xc3\xaft en tots els temps._NEWLINE_El tancament d\'aquest glori\xc3\xb3s episodi va ser la publicaci\xc3\xb3 de dues col\xc2\xb7leccions de poemes i relats connectats entre si: Puck of Pook\'s Hill, dels anys 1960 i Rewards and Fairies dels 1910. La darrera contenia el poema "If\xe2\x80\x94 ". En una enquesta popular de la BBC realitzada l\'any 1995, va ser elegit com el poema brit\xc3\xa0nic favorit. Aquesta exhortaci\xc3\xb3 a l\'autocontrol i l\'esto\xc3\xafcisme \xc3\xa9s potser el poema m\xc3\xa9s fam\xc3\xb3s de Kipling._NEWLINE_Kipling simpatitzava amb la postura anti-Home Rule dels Unionistes Irlandesos. Va ser amic d\'Edward Carson, el l\xc3\xadder dublin\xc3\xa8s de l\'Unionisme de l\'Ulster, que va conv\xc3\xa8ncer els Ulster Volunteers a oposar-se a la "Home Rule" a Irlanda. Va escriure el poema "Ulster" l\'any 1912(?) reflectint la seua opini\xc3\xb3. El poema reflecteix l\'Ulster Day (28 de setembre de 1912) quan mig mili\xc3\xb3 de persones van signar l\'Ulster Covenant.\n_START_SECTION_\nEls efectes de la Primera Guerra Mundial\n_START_PARAGRAPH_\nKipling estava tan associat amb l\'actitud expansiva i confiada de la civilitzaci\xc3\xb3 europea de les darreries del Segle XIX que era inevitable que la seua reputaci\xc3\xb3 patira en els anys de la Primera Guerra Mundial i en els posteriors. Tamb\xc3\xa9 Kipling va con\xc3\xa8ixer la trag\xc3\xa8dia de primera m\xc3\xa0, en morir el seu \xc3\xbanic fill bar\xc3\xb3, John, l\'any 1915 a la Batalla de Loos, despr\xc3\xa9s de la qual va escriure "Si us pregunten per qu\xc3\xa8 morim/ respongueu, perqu\xc3\xa8 els nostres pares van mentir". S\'ha especulat que aquestes paraules poden revelar els sentiments de culpa de Kipling per haver emp\xc3\xa8s el seu fill a allistar-se en la Gu\xc3\xa0rdia Irlandesa, malgrat que aquest inicialment s\'havia mostrat contrari a entrar en l\'ex\xc3\xa8rcit degut als seus problemes visuals._NEWLINE_Parcialment en resposta a aquesta trag\xc3\xa8dia, Kipling es va unir a la Comissi\xc3\xb3 Imperial de Cementeris de Guerra "Sir Fabian Ware" (actualment Commonwealth War Graves Commission), grup responsable dels cementeris enjardinats brit\xc3\xa0nics que encara avui poden trobar-se al llarg del front oriental i en altres llocs del m\xc3\xb3n on siguin soterrades tropes de la Commonwealth. La seua contribuci\xc3\xb3 m\xc3\xa9s significativa al projecte va ser la selecci\xc3\xb3 de la frase b\xc3\xadblica "Llur nom estar\xc3\xa0 cada vegada m\xc3\xa9s present" que pot trobar-se en els monuments dels cementeris m\xc3\xa9s grans. Tamb\xc3\xa9 va escriure una hist\xc3\xb2ria dels Irish Guards, el regiment del seu fill, en dos volums, que va ser publicada l\'any 1923 i que \xc3\xa9s considerada com un dels millors exemples de la hist\xc3\xb2ria regimental. El commovedor conte de Kipling, "The Gardener", descriu visites als cementeris de guerra._NEWLINE_Amb la creixent popularitat de l\'autom\xc3\xb2bil, Kipling esdevingu\xc3\xa9 corresponsal motoritzat de la premsa brit\xc3\xa0nica, i va escriure de manera entusi\xc3\xa0stica sobre els seus viatges per Anglaterra i m\xc3\xa9s enll\xc3\xa0._NEWLINE_L\'any 1922, Kipling, que havia fet refer\xc3\xa8ncia al treball dels enginyers en certs poemes i escrits, va ser reclamat per un professor d\'enginyeria civil de la Universitat de Toronto perqu\xc3\xa8 l\'ajudara a desenvolupar un comprom\xc3\xads i una cerim\xc3\xb2nia dignes per a la graduaci\xc3\xb3 dels estudiants d\'enginyeria. Kipling es va mostrar molt entusiasmat i aviat va respondre a ambdues comandes: el comprom\xc3\xads i una cerim\xc3\xb2nia anomenada formalment "The Ritual of the Calling of an Engineer". Actualment, tots els enginyers que es graduen a Canad\xc3\xa0, i alguns als Estats Units, porten un anell de ferro en la cerim\xc3\xb2nia com a mostra del seu comprom\xc3\xads amb la societat. Aquest mateix any Kipling va esdevenir rector de la Universitat de St Andrews a Esc\xc3\xb2cia, lloc que va ocupar fins a l\'any 1925.\n_START_SECTION_\nMort i repercussions de la seva obra\n_START_PARAGRAPH_\nKipling va escriure fins a les primeries de la d\xc3\xa8cada del 1930, per\xc3\xb2 amb m\xc3\xa9s calma i amb menys \xc3\xa8xit que abans. Va morir d\'una hemorr\xc3\xa0gia cerebral el 18 de gener de 1936 a l\'edat de 70 anys (La seua mort havia estat anunciada abans de manera incorrecta per una revista, a la qual ell es va adre\xc3\xa7ar dient: "Acabe de llegir que he mort. No us oblideu d\'esborrar-me de la vostra llista de subscriptors.")_NEWLINE_Les despulles de Rudyard Kipling van ser soterrades al Poets\' Corner, al transsepte sud de l\'Abadia de Westminster, on molts literats es troben soterrats._NEWLINE_Despr\xc3\xa9s de la seua mort, l\'obra de Kipling va continuar caient en un eclipsi cr\xc3\xadtic. Les modes en la poesia es van allunyar dels seus metres i rimes exactes. A m\xc3\xa9s, amb el col\xc2\xb7lapse dels imperis europeus en la meitat del Segle XX, les obres de Kipling es desconnectaren una mica m\xc3\xa9s de la realitat. Molts dels que el critiquen senten que la seua obra era inseparable de les seues opinions socials i pol\xc3\xadtiques, malgrat palesar un talent art\xc3\xadstic excepcional. Hom apunta als seus retrats dels personatges indis, que sovint recolzen l\'opini\xc3\xb3 colonialista que els indis i altres pobles colonitzats eren incapa\xc3\xa7os de sobreviure sense l\'ajuda dels europeus, condemnant el racisme d\'aquest punt de vista. Un exemple que suporta aquest argument pot trobar-se a Kim, la seua m\xc3\xa9s perdurable novel\xc2\xb7la per a adults. Kipling va escriure una de les seues frases m\xc3\xa9s infames: "Ell podia mentir com un oriental", ben al principi del llibre. D\'altres inclouen la menci\xc3\xb3 de "poques castes sense llei" a Recessional i la refer\xc3\xa8ncia als pobles colonitzats en general com "meitat dimonis i meitat infants" al poema "The White Man\'s Burden". Ir\xc3\xb2nicament, aquest poema \xc3\xa9s vist per alguns com una s\xc3\xa0tira sarc\xc3\xa0stica, alertant sobre els perills del colonialisme i l\'opressi\xc3\xb3 de les nacions ind\xc3\xadgenes; tot i que va ser utilitzat pels partidaris del colonialisme i interpretat literalment com una seriosa justificaci\xc3\xb3 dels imperialismes brit\xc3\xa0nic i nord-americ\xc3\xa0. A m\xc3\xa9s, la frase "poques castes sense llei" de Recenssional (1897) s\'ha interpretat que podria referir-se als alemanys (pel seu orgull colonial) o als italians (pel seu continu frac\xc3\xa0s en els seus intents colonials), no als indis . Potser ambdues interpretacions s\xc3\xb3n err\xc3\xb2nies, Abrams, a la Norton Anthology suggereix que es refereix a la B\xc3\xadblia, Romans 2.14: En efecte, hi ha pagans que no coneixen la Llei, per\xc3\xb2 compleixen per inclinaci\xc3\xb3 natural all\xc3\xb2 que la Llei mana; no tenen la Llei de Mois\xc3\xa8s, per\xc3\xb2 segueixen una llei interior, \xc3\xa9s a dir, no \xc3\xa9s estimar els colonitzats, \xc3\xa9s estimar la llei de D\xc3\xa9u._NEWLINE_Kipling va tenir forts lligams amb el moviment Escolta. Robert Baden-Powell, el fundador del moviment va utilitzar material de El llibre de la selva i de Kim per a la creaci\xc3\xb3 del moviment junior, els llobatons. Aquestes connexions encara sobreviuen. No nom\xc3\xa9s aquest grup rep el nom de la fam\xc3\xadlia (de llops) que va adoptar Mowgli, tamb\xc3\xa9 els adults que se\'n fan responsables adopten noms extrets de El llibre de la selva, especialment l\'adult l\xc3\xadder que s\'anomena Akela, com el l\xc3\xadder de la bandada de llops._NEWLINE_A l\'\xc3\x8dndia d\'avui dia, l\'opini\xc3\xb3 sobre Kipling \xc3\xa9s decididament negativa, at\xc3\xa8s el to descaradament imperialista de la seua obra, especialment la que correspon als anys anteriors a la Primera Guerra Mundial. Els seus llibres es troben consp\xc3\xadcuament absents dels programes de literatura anglesa de les escoles i universitats \xc3\xadndies, llevat de les seues narracions infantils. Molt poques universitats inclouen Kipling en les seues llistes de lectures recomanades, i es tracta d\'una decisi\xc3\xb3 deliberada, at\xc3\xa8s que molts altres escriptors anglesos hi s\xc3\xb3n representats amb profusi\xc3\xb3. Tanmateix, l\'obra de Kipling es considera essencial a les universitats \xc3\xadndies (i a la resta del m\xc3\xb3n) quan es tracta d\'estudiar l\'imperialisme, que inevitablement va "causar" l\'aparici\xc3\xb3 d\'una literatura post-colonial._NEWLINE_Aquells que intenten defensar Kipling, addueixen que el suposat racisme de l\'autor sempre \xc3\xa9s expressat per boca d\'algun personatge i que per tant no ha de ser considerat una opini\xc3\xb3 de l\'autor, sin\xc3\xb3 una caracteritzaci\xc3\xb3 m\xc3\xa9s del personatge en q\xc3\xbcesti\xc3\xb3. Un exemple \xc3\xa9s que el soldat que parla de "Gunga Din" qualifica el personatge de "un vell \xc3\xaddol amb un nas estovat." Tanmateix, al mateix poema, Gunga Din es presenta com una figura heroica; "Tu ets millor home que jo, Gunga Din". Intenten veure ironia o significats alternatius en els poemes escrits en la mateixa veu de l\'autor, incloent-hi "The White Man\'s Burden" i "Recessional." Per\xc3\xb2 ometen la imatge del bon salvatge en qu\xc3\xa8 el patri\xc3\xb2tic pro-colonialista Kipling va creure. Va suggerir que Gran Bretanya havia d\'assumir "La c\xc3\xa0rrega de l\'home blanc" ("White Man\'s Burden"), de difondre la paraula i l\'amor de D\xc3\xa9u, el que significava colonitzar i convertir els colonitzats als cristianisme, perqu\xc3\xa8 els africans, els ind\xc3\xadgenes americans i els indis eren "meitat dimoni i meitat infants"._NEWLINE_Malgrat els canvis en les actitud racials i en els est\xc3\xa0ndards po\xc3\xa8tics, la poesia de Kipling continua sent popular als pa\xc3\xafsos anglo-saxons, considerant-la m\xc3\xa9s aviat "vigorosa i s\xc3\xb2lida" que "musical." Fins i tot T. S. Eliot, un poeta molt diferent, va editar A Choice of Kipling\'s Verse ("Una selecci\xc3\xb3 de poemes de Kipling"- 1943), tot i que va comentar que "[Kipling] nom\xc3\xa9s podia fer poesia en certes ocasions - sempre exclusivament per accident!". La narrativa per a adults de Kipling continua editant-se i s\'ha guanyat les lloances d\'escriptors tan diferents com ara Poul Anderson i Jorge Luis Borges. Tanmateix, Kipling \xc3\xa9s especialment recordat pels seus llibres infantils. Les seues Just-So Stories han estat editades amb il\xc2\xb7lustracions i se situen entre els llibres infantils de m\xc3\xa9s \xc3\xa8xit, i "El llibre de la selva" ha donat lloc a diverses pel\xc2\xb7l\xc3\xadcules; la primera d\'elles obra del productor Alexander Korda, i d\'altres obra de la Walt Disney Company._NEWLINE_Despr\xc3\xa9s de la mort de la viuda de Kipling l\'any 1939, la seua casa, "Batemans" a Burwash, East Sussex va passar a mans del National Trust i avui dia \xc3\xa9s un museu dedicat a l\'escriptor. Elsie, l\'\xc3\xbanica dels seus tres fills que va superar el divuit anys, va morir sense descend\xc3\xa8ncia l\'any 1976, i va llegar els drets d\'autor al National Trust. Hi ha un pr\xc3\xb2spera Kipling Society al Regne Unit._NEWLINE_En catal\xc3\xa0 ha estat tradu\xc3\xaft en diverses \xc3\xa8poques i per carism\xc3\xa0tics traductors. Per exemple, s\'hi han "enfrontat" Mari\xc3\xa0 Manent, Joaquim Mallafr\xc3\xa8, Francesc Parcerisas i Jordi Arbon\xc3\xa8s._NEWLINE_Hi ha tres ciutats als Estats Units i una a Canad\xc3\xa0 anomenades "Kipling" en honor seu.\n_START_SECTION_\nKipling i la reinvenci\xc3\xb3 de la ci\xc3\xa8ncia-ficci\xc3\xb3\n_START_PARAGRAPH_\nKipling ha mantingut la seua influ\xc3\xa8ncia en la cultura popular anglosaxona fins i tot ens els per\xc3\xadodes d\'eclipsi de la seua reputaci\xc3\xb3 en el m\xc3\xb3n de la cr\xc3\xadtica liter\xc3\xa0ria. Un important cas concret de la seua influ\xc3\xa8ncia es va donar sobre el desenvolupament de la ci\xc3\xa8ncia-ficci\xc3\xb3 durant la seua reinvenci\xc3\xb3 per John W. Campbell, al final dels anys treinta, i posteriorment._NEWLINE_Kipling va exercir la seua influ\xc3\xa8ncia a trav\xc3\xa9s de John W. Campbell i de Robert A. Heinlein. Campbell va qualificar Kipling com "el primer escriptor modern de ci\xc3\xa8ncia-ficci\xc3\xb3", i Heinlein sembla haver apr\xc3\xa8s de Kipling la t\xc3\xa8cnica de la narraci\xc3\xb3 indirecta \xe2\x80\x94 mostrant el m\xc3\xb3n imaginari a trav\xc3\xa9s dels ulls i del llenguatge dels personatges, en lloc de fer-ho a trav\xc3\xa9s del narrador \xe2\x80\x94 que esdevindria el dispositiu narratiu essencial de l\'obra de ci\xc3\xa8ncia-ficci\xc3\xb3 de Campbell._NEWLINE_Aquesta t\xc3\xa8cnica es troba completament desenvolupada a With the Night Mail (1912), que es llegeix com si fos ci\xc3\xa8ncia-ficci\xc3\xb3 moderna (hi ha raons per a creure que aquesta narraci\xc3\xb3 va ser una influ\xc3\xa8ncia formativa en Heinlein, que tenia cinc anys quan va ser escrita i que probablement va llegir sent un noi). Sembla que Kipling va desenvolupar la narraci\xc3\xb3 indirecta com a soluci\xc3\xb3 d\'alguns problemes t\xc3\xa8cnics que sorgien en escriure sobre l\'estranyesa que provocava l\'ambient de l\'\xc3\x8dndia, descrit en les seues obres, per als lectors brit\xc3\xa0nics o nord-americans. Aquesta t\xc3\xa8cnica ateny el seu complet desplegament a Kim (1901), obra que va influir sobre Citizen of the Galaxy de Heinlein._NEWLINE_Els homenatges i refer\xc3\xa8ncies a Kipling s\xc3\xb3n habituals en ci\xc3\xa8ncia-ficci\xc3\xb3, especialment entre els autors de l\'anomenada "Golden Age", com ara Heinlein i Poul Anderson, per\xc3\xb2 amb continu\xc3\xaftat actualment._NEWLINE_El camp de la ci\xc3\xa8ncia-ficci\xc3\xb3 continua reflectint gran part dels valors i preocupacions de Kipling, incloent-hi el manteniment d\'una tradici\xc3\xb3 de ficci\xc3\xb3 per a joves d\'alta qualitat, i amb un component educatiu i moral; l\'estima per les aventures de car\xc3\xa0cter militar amb elements del bildungsroman, ambientades en llocs ex\xc3\xb2tics; i una combinaci\xc3\xb3 d\'optimisme tecnol\xc3\xb2gic amb l\'individualisme liberal i les suspic\xc3\xa0cies envers tota mena de govern.\n_START_SECTION_\nL\'esv\xc3\xa0stica\n_START_PARAGRAPH_\nMoltes de les edicions antigues d\'obres de Kipling porten una esv\xc3\xa0stica a la coberta, junt a un dibuix del D\xc3\xa9u hind\xc3\xba amb cap d\'elefant Ganesha. Aix\xc3\xb2 va fer que des de l\'any 1930 s\'especulara amb la possibilitat que Kipling fora un simpatitzant dels nazis. Per\xc3\xb2 l\'\xc3\xbas de l\'esv\xc3\xa0stica per part de Kipling no t\xc3\xa9 res a veure amb el nazisme, sin\xc3\xb3 que est\xc3\xa0 basat en un antic signe indi que significa bona sort i benestar. Va usar l\'esv\xc3\xa0stica en orientaci\xc3\xb3 esquerra i dreta indistintament, i abans que els nazis aconseguiren el poder, Kipling ja havia ordenat al seu editor retirar el signe, amb l\'objectiu de no ser identificat amb ells. Poc menys d\'un any abans de morir, Kipling va donar una confer\xc3\xa8ncia (titulada "An Undefended Island" - una illa indefensa) a The Royal Society of St George el 6 de maig de 1935, alertant sobre el perill que l\'Alemanya Nazi suposava per al Regne Unit.'